Hei, denne artikkelen er over ett år gammel og kan inneholde utdatert informasjon

|||

Beboerne ved Lier ventemottak må forberede seg på å bli sendt ut av landet med tvang.

Det sier statssekretær Pål K. Lønseth (Ap) i Justisdepartementet til Drammens Tidende.

Han kaller situasjonen ved ventemottaket uakseptabel og sier at alle beboerne skal hjem.

- De bor der frivillig og har plikt til å returnere, sier Lønseth.

Ønsket er at de skal reise hjem av egen fri vilje, men de vil til slutt bli tvunget om det ikke skjer.

- De må forberede seg på å bli møtt med tvang på et tidspunkt, sier Lønseth.

15 i mer enn tre år To beboere har vært på Lierskogen siden mottaket ble opprettet som utreisesenter i 2006. Ytterligere 13 har vært der i mer enn tre år. Men de fleste av de 141 beboerne har kommet i løpet av 2010, ifølge Utlendingsdirektoratet.

- Det er ikke sånn at alle har bodd der i flere år, forsikrer Lønseth.

I motsetning til utsendelsesaksjoner Politiets utlendingsenhet (PU) har gjennomført den siste tiden, er det vanskelig å sende flere av beboerne ved ventemottaket i Lier hjem med det første.

Uten ID - At de som har vært der i mange år, ikke er tvangsreturnert skyldes i hovedsak to forhold, forklarer Lønseth.

- Flere beboere har ingen gyldige ID-papirer og bidrar ikke selv til å oppklare sin egen identitet. I tillegg er det enkelte land, som for eksempel Iran, som ikke ønsker å ta imot tvangsreturnerte.

- Det er svært vanskelig å tvangsreturnere uten ID-papirer, sier Lønseth.

(NTB).